 

**בבית הדין הצבאי המחוזי**

**במחוז שיפוטי צפון**

בפני ההרכב: סא"ל טובי הארט – אב"ד

סא"ל לידור דרכמן – שופטת

סרן סיוון סרנגא - שופטת

**בעניין: התובע הצבאי (ע"י ב"כ, סגן דיוויד סמולר)**

**נגד**

**הנאשם: ח/XXX טוראי א' א' (ע"י ב"כ, עו"ד נילי אהרון ועו"ד מירה רובין)**

**הכרעת-דין**

על פי הודאתו, מורשע הנאשם בעבירה של פציעה, לפי סעיף 334 לחוק העונשין, התשל"ז-1977, ובעבירה של שיבוש מהלכי משפט, לפי סעיף 244(א) לחוק העונשין, התשל"ז-1977, בהתאם לכתב האישום המתוקן ולפרטים הנוספים.

**ניתנה היום, כ"ט בחשוון תשפ"ד, 13.11.2023, והודעה בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופטת

**גזר-דין**

הנאשם, טוראי א' א', הורשע על פי הודאתו בעבירה של פציעה ובעבירה של שיבוש מהלכי משפט. כמפורט בכתב האישום המתוקן, בין הנאשם ובין חברו התפתחה קטטה של מה בכך על רקע חברי. במהלך הקטטה הבחין הנאשם בסכין לדרמן והחל לנופף בה לעברו של חברו ללא כוונה לפגוע בו. החבר החל ללכת לאחור וביקש מהנאשם לחדול ממעשיו אך הנאשם עקב אחריו והמשיך לנופף בסכין. בסופו של דבר פגע הנאשם בזרועו של החבר ופצע אותו. כתוצאה מהפציעה נגרם לחבר חתך בזרוע והוא נזקק לטיפול רפואי. מיד לאחר מכן סייע הנאשם בטיפול הרפואי בחבר עד לעצירת הדימום. במקביל ביקש מהחבר שלא יפרט את מעשיו אלא ידווח שנפצע מהחלקה על דפנות המיטה, וכך אכן דיווח החבר למפקדו ולגורם הרפואי שטיפל בו.

הנאשם התגייס לצה"ל בחודש אוגוסט 2023 ובזמן ביצוע העבירות היה בהכשרת טירונות כלוחם. עברו הפלילי והמשמעתי נקיים לחלוטין. מחוו"ד מפקד שהונחה בפנינו עולה כי האירוע שבו נכשל אינו מאפיין את שירותו הטוב בדרך כלל. מפקדו המליץ להעניק לנאשם הזדמנות נוספת להשתלב כלוחם.

הצדדים הציגו בפנינו הסדר טיעון אשר מבקש לאזן בין חומרת השימוש בסכין בין חיילים במסגרת הצבאית והפציעה שלה גרם הנאשם, ובין הרקע לקטטה, העובדה שהפציעה לא נגרמה במכוון, הודאת הנאשם באשמה תוך נטילת אחריות ווויתור על טענות ראייתיות משמעותיות, וכן עברו הנקי של הנאשם והמוטיבציה שלו לשוב לשירות קרבי. הובהר כי ההסדר הוא על דעת נפגע העבירה וכי הנאשם כבר העביר את הפיצוי לחברו. הנאשם בדברו האחרון הביע חרטה על המעשים ומוטיבציה לשוב לשירות תקין כלוחם.

בנסיבות אלה מצאנו לכבד את עתירתם המשותפת של הצדדים ולאמץ את הסדר הטיעון שהוצג.

**על הנאשם נגזרים, אפוא, העונשים הבאים:**

1. **שישים (60) ימי מאסר לריצוי בפועל, שיימנו החל מיום מעצרו.**
2. **עונש מאסר מותנה בן תשעים (90) ימים למשך שלוש (3) שנים, לבל יעבור עבירה שעניינה פגיעה בגוף, אלימות או איומים כלפי הזולת, או החזקת או שימוש בסכין שלא כדין.**
3. **עונש מאסר מותנה בן תשעים (90) ימים למשך שלוש (3) שנים, לבל יעבור עבירה שעניינה שיבוש הליכי חקירה או משפט.**
4. **פיצויים בסך שבע מאות (700) ₪ שישולמו לטוראי ג', פיצויים אלה כבר שולמו.**

**זכות ערעור כחוק.**

**ניתן היום, כ"ט בחשוון תשפ"ד, 13.11.2023, והודע בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופטת

**העתק נכון מהמקור  
  
ק' בית הדין**

**נערך על ידי: ס.ש**

**בתאריך:29.11.2023**

**חתימת המגיה: סגן שיר בן-ארמון**